Ալտամիրա ազգային անտառ

Ալտամիրա ազգային անտառ (), ազգային անտառ Բրազիլիայի Պարա նահանգում։

Տեղագրություն 
Ալտամիրա ազգային անտառը գտնվում է Ամազոն բիոմում։ Ունի 724965.51 հա տարածք։ Այն ընդգրկում է Ալտամիրա, Իտայտուբա և Տրայրան մունիցիպալիտետներից որոշ հատվածներ Պարա նահանգում։ Անտառն ընկած է Ամազոնի հարթավայրերում՝ 180-350 մետր բարձրության վրա։ Ալտամիրան սփռված է Տապաժոս և Շինգու գետերի ջրբաժան գծի միջև։ Այն ներառում է Կուրուայես գետի մի մասը՝ Շինգու ավազանում։ 2009 թվականի տարեկան պլանը թույլատրել է տրամադրել անտառի կառավարման չորս միավորումներ՝ ընդհանուր 380,000 հա, որոնք հատկացվել էին երկու ընկերություններին՝ 40 տարի ժամկետով պայմանագրեր կնքելու և մոտ 900 պաշտոնական աշխատատեղ ստեղծելու համար, որոնց 80 %-ը կլիներ տեղական։

Շրջակա միջավայր 
Տարեկան տեղումների քանակը 2800 մմ է։ Ջերմաստիճանը տատանվում է 24-ից մինչև 33 °C, իսկ միջինը՝ 27 °C է։ Բուսականությունը մեծ մասամբ բաց խոնավ անտառ է՝ լիանաներով, բայց նաև ներառում է խիտ նախալեռնային խոնավ անտառ և ողողատային անտառ։ Բնապահպանական գնահատման արագ ուսումնասիրության արդյունքում հայտնաբերվել է բուսական աշխարհի 145 ցեղի 212 տեսակ։ Էնդեմիկ ձկնատեսակներից են՝ Aspidoras poecilus, Microschemobrycon elongatus, Harttia dissidens և Hopliancistrus tricornis։ Էնդեմիկ պրիմատներն են՝ սպիտակ ամերիկյան փոքրիկ կապիկը (Mico leucippe) ու Ateles marginatus։

Պահպանություն 
Ալտամիրա ազգային անտառը ստեղծվել է 1998 թվականի փետրվարի 2-ին թիվ 2.483 հրամանագրով և կառավարվում է Չիկո Մենդեսի Կենսաբազմազանության պահպանության ինստիտուտի կողմից (ICMBio)։ Այն դասվում է Բնության պահպանության միջազգային միության VI կատեգորիային (բնական ռեսուրսի կայուն օգտագործմամբ պահպանվող տարածք)։ Նպատակն է աջակցել անտառային ռեսուրսների կայուն բազմակի օգտագործմանը և գիտական հետազոտությունների իրականացմանը՝ շեշտը դնելով հայրենի անտառների կայուն շահագործման մեթոդների վրա։ Պահպանվող տեսակներից են՝ յագուարը (Panthera onca), հսկա ջրասամույրը (Pteronura brasiliensis) և ամազոնյան մրջնակերը (Trichechus inunguis)։

Էկոլոգիական կայանը գտնվում է տարածաշրջանում, որտեղ կան 12 կայուն օգտագործվող պահպանման տարածքներ ու 6 լիարժեք պաշտպանված տարածքներ։ Վերջիններս՝ Ամազոնիա, Ժամանշին, Ռիո Նովո և Սերրա դու Պարդու ազգային պարկերը, ինչպես նաև Սերրա դու Կաշիմբու կենսաբանական արգելոցն ու Տերրա դու Մեյու էկոլոգիական կայանը ընդգրկում են 6670422 հա։ Կայուն օգտագործվող տարածքները ներառում են՝ Տապաժոս բնապահպանական տարածքը և Ալտամիրա, Ամանա, Ժամանշին, Տրայրան և Իտայտուբա I, Իտայտուբա II ու Տապաժոս ազգային անտառները, որոնք ընդհանուր ունեն 7555889 հա տարածք։

Ծանոթագրություններ

Աղբյուրներ 

Բրազիլիայի ազգային անտառներ
Անտառներ